TOP บวก 3.57% เก็งงบฯ Q3/59 พลิกเป็นกำไร
TOP บวก 3.57% เก็งงบฯ Q3/59 พลิกเป็นกำไรจากปีก่อนหลังธุรกิจอะโรเมติกส์ดีขึ้น ณ เวลา 16.14 น. ราคาอยู่ที่ 72.50 บาท บวก 2.50 บาท หรือ 3.57% มูลค่าซื้อขาย 957.73 ล้านบาท โดยบล.โกลเบล็ก แนะ"ซื้อเก็งกำไร" ราคาเป้าหมาย 76 บาท
1 พ.ย. 2559

ผู้สื่อข่าวรายงานว่า ราคาหุ้นบริษัท ไทยออยล์ จำกัด (มหาชน) หรือ TOP ณ เวลา  16.14 น. ราคาอยู่ที่ 72.50 บาท บวก 2.50 บาท หรือ 3.57% มูลค่าซื้อขาย 957.73 ล้านบาท  โดยเปิดตลาดที่ 71 บาท ราคาปรับตัวขึ้นสูงสุดที่ 73 บาท และราคาปรับตัวลงต่ำสุดที่ 71 บาท
ด้าน นายชัยยศ จิวางกูร ผู้อำนวยการฝ่ายวิเคราะห์ บริษัทหลักทรัพย์ โกลเบล็ก เปิดเผยว่า ราคาหุ้น บมจ.ไทยออยล์ (TOP) วันนี้ปรับตัวขึ้น ด้วยวอลุ่มเทรดที่เข้ามาอย่างคึกคัก คาดว่าจะเป็นผลจากการคาดการณ์ผลประกอบการงวดไตรมาส 3/59 ที่ออกมาน่าจะพลิกเป็นกำไร
โดยคาดว่าจะมีกำไรสุทธิราว 2,800 ล้านบาท เติบโตราว 200% จากไตรมาส 3/58 ที่มีผลขาดทุนสุทธิราว 2,300 ล้านบาท หลัก ๆ มาจาก Stock loss ที่ลดลงมาก โดยไตรมาส 3/59 คาดว่าจะมี Stock loss อยู่แค่ 600 ล้านบาท ลดลงจากไตรมาส 3/58 มี Stock loss มากถึง 4,700 ล้านบาท
นอกจากนี้ ธุรกิจอะโรเมติกส์ก็ดีขึ้นด้วยในไตรมาส 3/59 พร้อมแนะ“ซื้อเก็งกำไร”หุ้น TOP ด้วยราคาเป้าหมาย 76 บาท/หุ้น